runetrust/blame-folketinget-dk huggingface dataset:
Helena Artmann Andresen (LA), 2023-04-25:
Det er vigtigt, at vi griber ind over for den stigende mistrivsel så hurtigt som muligt, og der skal sættes handling bag ordene nu.
Det er vigtigt, at vi får undersøgt tingene ordentligt, især når vi snakker om noget så komplekst som unges mistrivsel.
Kommissioner kan godt nogle gange gå hen at blive en sovepude, desværre, så jeg vil lige nævne en række ting, som jeg synes kunne være vigtige at tage fat på nu.
Grundforløbet i gymnasiet mener vi i Liberal Alliance skal fjernes.
Det koster alt for mange elever for meget på det sociale område.
Adgangskravet til gymnasierne bør sættes op.
Det er ikke sjovt at gå på en uddannelse, hvor man ikke kan følge med fagligt, og hvor man skal kæmpe hver dag.
At alle skulle have krav på at gå i gymnasiet, er simpelt hen misforstået socialpolitik.
Der skal være bedre vejledning i folkeskolen.
Man skal gerne ramme plet, første gang man skal vælge en uddannelse, så man ikke skal have det nederlag ved at droppe ud af en uddannelse.
Det er skønt at mærke, og vi har også mange forskellige svar, og jeg håber, at kommissionen kan give os flere fælles svar.
Jeg tror, at perfekthedskulturen er det, der spiller den største rolle for den faldende trivsel blandt unge, og som ungt menneske har jeg selv haft den tæt inde på kroppen, og jeg ser også, hvordan den påvirker mine venner.
Perfekthedskulturen er desværre svær at lovgive sig ud af, da den handler om, at man skal være et godt menneske, være kreativ, genopfinde sig selv, have en flot instagramprofil, spise det rigtige, have de rigtige venner og meget mere.
Og den må ikke forveksles med præstationskulturen, hvor det er sundt at skulle præstere og få stillet krav.
Brigitte Klintskov Jerkel (KF), 2023-04-25:
Og tak til Radikale Venstre for forslaget her om at nedsætte en trivselskommission for det gode børne- og ungdomsliv.
Fra konservativ side var vi selv ude før valget sidste år at foreslå, at der skulle nedsættes en børne- og ungekommission, som skulle kigge på årsagerne til børn og unges mistrivsel og komme med forslag til løsninger.
Det var også noget, vi havde med i vores finanslovsudspil.
Der kan jeg jo så se, at Radikale Venstre henviser til, at det skal være inden for rammen af Børne- og Undervisningsministeriet.
Men det er i hvert fald vigtigt.
Jeg synes, at vi alt for længe har talt om børn og unges mistrivsel, og derfor er det også vigtigt, at der snart kommer handling bag ordene.
Og ud over at kigge på de pædagogiske rammer, som er med i forslaget her, mener jeg også, det er vigtigt, at vi får kigget på den eksponering, som børn og unge udsættes for på de sociale medier.
Og det kan jeg høre at andre ordførere også har nævnt her i salen i aften.
Så det synes jeg er rigtig fint.
Til slut skal jeg hilse fra Dansk Folkeparti og sige, at de også støtter beslutningsforslaget.
Mai Villadsen (EL), 2023-04-25:
Tak for det, formand.
Og også tusind tak til Radikale Venstre og specifikt fru Lotte Rod for at rejse en rigtig vigtig dagsorden herinde.
Men jeg vil faktisk også – og nu siger jeg noget, jeg sjældent gør, i hvert fald i disse tider – rose regeringen, for jeg synes, det er så vigtigt, at man har taget den her kommission med i regeringsgrundlaget.
Jeg tror virkelig, vi har behov for at blive klogere.
Derfor håber jeg også, at regeringen har tænkt sig at inddrage os som partier i udformningen af grundlaget for, hvad kommissionen skal arbejde med.
For det her er en krise, som det haster med at løse.
Derfor er jeg også ærgerlig over, at regeringen ikke bakker op om det her forslag, som netop sætter det på dagsordenen.
Vi har virkelig behov for at gøre mere, og det hører jeg heldigvis alle i Folketingssalen være enige om.
Men det haster også at få kigget ned i det her problem.
Jeg vil så også gerne kvittere for, at Radikale Venstre og fru Lotte Rod har taget nogle konkrete forslag med fra nogle af de aktører, som allerede har råbt op for længe siden, bl.a. de 1.000 psykologer, som jo faktisk kommer med nogle bud på, hvordan vi kan styrke et børne- og ungeliv, sikre mere voksenkontakt, sikre mindre klasser og på den måde formentlig sikre bedre trivsel.
Jeg synes, det er rigtig vigtigt, og jeg håber, at man i kommissionen vil bruge kræfter på også at lytte til dem, der har med de unge, der mistrives, at gøre, men også de unge, der er i skoler og institutioner i al almindelighed.
For jeg tror, det er rigtig vigtigt, at vi også starter dér for at sikre forebyggelsen.
Jeg tror også, det kan være rigtig godt, at vi ser på internationale erfaringer, for det her er jo ikke et problem, der ene og alene hører til i Danmark, det er også noget, vi ser på globalt plan, og derfor kunne det være vældig interessant også at høre, hvad man har fundet ud af rundtomkring.
Med de ord vil jeg sige, at det er et rigtig, rigtig godt forslag, og det er vigtigt at få det på dagsordenen.
Og vi indgår i hvert fald meget, meget gerne – og forhåbentlig snart – i en dialog om, hvad man bør undersøge i sådan en kommission.
Kim Edberg Andersen (NB), 2023-04-25:
Jeg er slet ikke i tvivl om, at Alternativet gerne vil drive mig til at spise auberginer, for det er en politisk agenda, Alternativet har.
Jeg bliver bare nødt til at sige, at det ikke er det, der er min bekymring.
Jeg tror, at forslaget kommer på et tidspunkt, hvor man ønsker at tvinge noget politisk ned over et madlandskab i Danmark, og det er jeg uenig i.
Det er lidt ligesom med alle andre ting på markedet, at hvis det er så god en idé og det smager så fantastisk godt, er jeg sikker på, at det kommer til at vinde udbredelse i sig selv.
Jeg ønsker ikke at tvinge det ned over nogen nu.
Det kan sagtens være, at verden ser anderledes ud om 3 eller 4 år.
Jeg er så til gengæld enig med ordføreren for forslagsstillerne i, at det, der ligger i finansloven, ikke har noget at gøre med det, som ordføreren foreslår.
Anni Matthiesen (V), 2023-04-25:
Tak for spørgsmålet.
Der må jeg jo være ærlig og sige, hvad er »tilstrækkelige«?
Hvad er tilstrækkelig tid og tilstrækkelige ressourcer?
Hvor mange penge er lig med »tilstrækkelige«?
Og det er jo nogle af de spørgsmål, som jeg håber vi kan få nogle diskussioner om.
Altså, hvad er det, der er god kvalitet?
Hvad er det, der kan sikre, at der ikke er børn, der mistrives?
Jeg har set eksempler, hvor jeg tænker: Hold dog op, det er da fantastisk, at børn egentlig er kommet godt igennem det her, og måske endda er blevet stærkere af den måde, det er foregået på.
Jeg har også set steder, hvor man virkelig har pumpet mange penge i det for at sikre, at der ikke var nogen børn, der skulle komme til at mistrives, men hvor der alligevel er børn, der mistrives.
Og man jo ikke sige, at det udelukkende er børn, der kommer fra svage sociale vilkår, der mistrives.
Der er jo lige så mange unge mennesker i dag, som kommer fra velstående familier, og som også mistrives.
Lotte Rod (RV), 2023-04-25:
Der er jo bare helt grundlæggende meget mindre voksenkontakt for børn, der vokser op i dag, end bare da jeg selv gik i børnehave, skole, sfo og klub.
Er Venstre enig i, at det her kræver en økonomisk prioritering, og at det kræver, at vi i Folketinget tager ansvaret på os i forhold til strukturelt at sikre, at der er lærere og pædagoger nok, sådan så de har tid til børnene, før børnene får det skidt og dermed skal udredes?
Anni Matthiesen (V), 2023-04-25:
Alene opgaven med at få lærere og pædagoger nok er jo en opgave i sig selv.
Hvis vi går til de områder, hvor jeg er valgt, og som fru Lotte Rod jo godt kender til, så er der steder, hvor det er sådan, at når man slår stillinger op i børnehaven eller for den sags skyld i skolen, så er der kun ganske få ansøgere, hvis der i det hele taget kommer nogen ansøgninger.
Og man kan også være nødt til at gå på kompromis og sige, at okay, så kan vi være tvunget til at ansætte nogle, som ikke er faglærte.
Og voksenkontakten kunne vi tage en stor snak om, for der tror jeg, at der er nogle fingre, som også peger indad i forhold til os forældre og det at huske at have kontakt med vores børn.
Rasmus Lund-Nielsen (M), 2023-04-25:
Det bliver jo så lidt repetitivt, for jeg mener, at det er at fjerne kompleksiteten fuldstændig kun at tale om ressourcer og kun at tale om penge.
I Moderaterne mener vi jo, som vi talte om tidligere, at vi skal frisætte daginstitutionerne i højere grad, og den måde, vi tænker det på, vil helt klart frigøre tid til, at kvaliteten kan løftes i daginstitutionerne, fordi de så bruger mindre tid på bureaukrati og mere tid på det, der skaber værdi for børnene.
Lotte Rod (RV), 2023-04-25:
Tak for talen og for at gøre mig lidt klogere på, hvad Moderaterne tænker om det, og også for de vigtige ord om daginstitutioner.
Så får jeg lyst til at følge op med spørgsmålet: Vil det sige, at vi kan forvente, at når vi nu skal til at lave den første rigtige finanslov, kommer Moderaterne faktisk med et forslag til at styrke vores daginstitutioner ved at få flere pædagoger?
Rasmus Lund-Nielsen (M), 2023-04-25:
Men nu kommer der jo allerede fra januar 2024 over 1 mia. kr. mere til flere voksne i daginstitutionerne.
Så det er jo et område, der trods alt har haft en del politisk bevågenhed, men jeg må tilstå, at en del af det pres jo er kommet fra rød fløj og ikke fra blå fløj i høj nok grad.
Men jeg vil da anerkende, at der trods alt er sket ret meget lige præcis på det område,
og jeg vil også sige, at jeg tror, at vi skal tænke endnu længere tilbage end bare det – at det ikke kun er et spørgsmål om rammerne, vi tilbyder, men at det også er et spørgsmål om, hvad der sker uden for de rammer.
Det var jo det, bl.a. hr. Frederik Vad var inde på.
Så jeg tror, at en del af årsagen ligger, før børnene overhovedet kommer ind i de rammer, men jeg er enig i, at der skal være gode rammer.
Men jeg er også uenig i, at det kun handler om ressourcer, for det handler nok også om kvalitet.
Lotte Rod (RV), 2023-04-25:
Tak for at gennemgå nogle af de forbedringer, der er sket på børneområdet.
Jeg kender dem udmærket godt; jeg har forhandlet dem alle sammen og synes jo stadig væk, at det går alt for langsomt med at tage de virkelig store skridt, som helt strukturelt ændrer vilkårene, sådan at børn og unge kan få lov til at lege og have voksne nok, der har tid til at se dem og lave god pædagogik og god undervisning, og derfor er mit spørgsmål igen: Er det Moderaternes politik, altså vil man prioritere penge til det at få flere pædagoger i vores daginstitutioner?
Rasmus Lund-Nielsen (M), 2023-04-25:
Tak, formand.
Børn og unge mistrives som aldrig før.
Der er flere, der skolevægrer, flere, der selvskader, flere med angst, stress, depression.
Og det er et politisk svigt, at vi ikke har gjort mere for at forebygge den udvikling.
I bogen trækker jeg på den erfaring, og jeg har som psykolog bevidnet de ting, som hr. Frederik Vad også fortalte om fra Headspace i sin ordførertale – om unge kvinder, der bruger hele dagen under dynen med deres skærm og mærker deres hjertebanken.
Det gjorde man altså ikke for 15 år siden, for der fandtes de her smartphones ikke.
Så det er selvfølgelig en af årsagerne, og det bliver jo selvforstærkende, når man ikke kommer udenfor og ikke er sammen med andre og ikke får sovet ordentligt – så får man mere og mere angst.
Det viser al forskning; sover du ikke nok, får du angst – i sig selv.
I den bog fremhæver jeg også vigtigheden af gode forhold i daginstitutioner og grundskolen.
Jeg kritiserer endda blå fløj for ikke at have prioriteret det område nok.
Så jeg er sådan set enig med forslagsstillerne om, at vi skal sikre fokus på pædagogik og forebyggelse og ikke tro, at trivselskrisen blot løses med behandling.
Vi skal sætte ind langt tidligere.
Det oplever jeg også at regeringen er enig i.
Det er derfor, at aftalen om minimumsnormeringer består, og det er også derfor, at regeringen ønsker at nedsætte en kommission for det gode børneliv.
Det er blot for at nævne nogle få eksempler.
Den kommission, vi ønsker at nedsætte, skal gøre os klogere på netop årsagerne til den stigende mistrivsel og forhåbentlig give os nogle kvalificerede løsningsforslag.
Det præcise kommissorium er ikke formuleret endnu, og det beslutningsforslag, vi her behandler, foregriber jo egentlig arbejdet med at formulere i hvert fald en del af det.
I Moderaterne ønsker vi, at rammerne for kommissionsarbejdet skal gennemtænkes grundigt, før kommissionen nedsættes.
Vi støtter derfor ikke beslutningsforslaget, selv om meget af indholdet givetvis vil gå igen i det kommissorium, der er på vej.
Tak for ordet.
Morten Messerschmidt (DF), 2023-04-25:
Jeg er så enig i, at vi skal søge den bedst mulige rådgivning.
Altså, jeg tror nærmest, det er Dansk Folkepartis dna, hr. Henrik Rejnholt Andersen her er inde i, for jeg går selvfølgelig ud fra, at det betyder, at vi så skal holde en folkeafstemning – at så spørger vi da bare danskerne.
Det her handler jo om, at de frø af ugræs, så at sige, der er føget ind over grænsen, kan blive sparket ud igen, og at der ikke kommer flere ind.
Og det tror jeg sådan set at danskerne i enhver henseende vil bakke op.
Carl Valentin (SF), 2023-04-25:
Til det første: Ja, jeg er enig i, at det, der står i finanslovsaftalen, ikke er, at der skal indføres en plantebaseret kokkeuddannelse.
Det så vi gerne fra SF's side at der blev gjort.
Men de midler, der er afsat i aftalen, skal det faglige udvalg jo udmønte.
Jeg håber, vi også kan drøfte, hvordan vi potentielt kan sikre det her i landbrugsforligskredsen, også fordi der jo skal laves en handlingsplan for plantebaserede fødevarer nu her, som vi har fået igennem i landbrugsaftalen.
Der kunne det være relevant at drøfte det.
Så er jeg også enig med ordføreren i, at markedet ikke kan drive det her alene.
Jeg vil så sige, at når jeg kigger på den unge generation, tror jeg faktisk, der er rigtig mange, der gerne vil søge sådan en uddannelse her.
Det er jeg helt overbevist om.
Jeg tror, der er rigtig mange unge, især unge kvinder, som fravælger at blive kokke, fordi de så skal tygge sig igennem et pensum, som primært er kød, og det gider de ikke, for det er ikke det, de laver til sig selv, og det er ikke det, de drømmer om at lave i fremtiden.
Så jeg tror faktisk, der er ret stort potentiale her.
Franciska Rosenkilde (ALT), 2023-04-25:
Tak, og tak til ordføreren for talen og opbakningen, kan man sige, til idéen om en plantebaseret kokkeuddannelse.
Jeg vil gerne spørge ordføreren, om ordføreren giver mig ret i, at de 2 mio. kr., der er sat af til et såkaldt grønt fokus, ikke er det samme som en plantebaseret kokkeuddannelse, og også – for at uddybe lidt i forlængelse af det, som Venstres ordfører var inde på – at man politisk må erkende, at markedet selv ikke kan drive den grønne omstilling, men at det er vigtigt, at vi politisk sætter nogle retninger for, hvad det er, vi vil med vores samfund, og derfor også lægger op til behovet for netop en plantebaseret kokkeuddannelse.
Carl Valentin (SF), 2023-04-25:
Joh, det er også efterspørgslen.
Men det er også, at vi står midt i en klimakrise, hvor det er ekstremt vigtigt, at vi spiser og producer flere plantebaserede fødevarer.
Derfor skal vi selvfølgelig indrette vores uddannelsessystem til at forholde sig til det.
Så jeg synes både, man skal kigge på, hvad der er efterspørgsel efter, men man skal også kigge på, hvad vores klima har brug for, og det har brug for, at vi får nogle flere grønne kokke.
Anni Matthiesen (V), 2023-04-25:
Tak for det.
Det betrygger mig.
Så må jeg sige igen, at jeg jo egentlig synes, at regeringen sammen med de andre støttepartier i går netop sendte et godt signal ved at sige, at nu har vi afsat midlerne til det.
For det her koster jo også penge.
Samtidig har jeg det nok også sådan – og det vil jeg godt spørge ordføreren om – at det vel også er efterspørgslen efter det her, som på en eller anden måde skal være vægten, i forhold til hvad det er, man skal prioritere.
Er det ikke korrekt?
Carl Valentin (SF), 2023-04-25:
Ja, det vil jeg gerne bekræfte.
Det er også derfor, jeg opfordrer til, at vi laver en beretning i udvalget i stedet for.
Jeg vil så sige, at jeg ikke synes, der er noget galt i, at der kommer et klart signal her fra Christiansborg om, at det ville være godt at få en plantebaseret kokkeuddannelse.
Og jeg vil sige til det faglige udvalg, hvis de lytter med derude, at jeg også håber, de vil bruge de midler, som SF jo faktisk har sikret i den her finanslovsaftale, til netop at sikre det.
Det ville jeg synes var fremragende.
Men jeg er enig med spørgeren i, at den proces, der er omkring det her med beslutningsforslaget, er lidt problematisk.
Anni Matthiesen (V), 2023-04-25:
Jeg kan sige, at jeg blev lidt beroliget til sidst i ordførerens tale.
For noget af det, der undrer mig ved beslutningsforslaget, er, at Alternativet vælger at fremsætte det her forslag uden egentlig at anerkende, at vi jo netop på erhvervsuddannelser til forskellige områder har valgt at have de her faglige udvalg.
Det er egentlig det, jeg godt vil have bekræftet.
For hvis vi skal til herinde i Folketingssalen at diskutere, hver gang vi synes, der skal ændres lidt på en erhvervsuddannelse, så er jeg simpelt hen bange for, at vi blander os i noget, vi ikke skal blande os i.
Rasmus Lund-Nielsen (M), 2023-04-25:
Tak for ordet, og tak til Alternativet for at fremsætte dette beslutningsforslag.
I Moderaterne mener vi, at vores uddannelser skal være relevante og afspejle samfundets omskiftelige behov.
Om det gælder tømreruddannelsen, vores universitetsuddannelser eller som her kokkeuddannelsen, mener vi, at uddannelserne skal være opdaterede, så de står mål med den efterspørgsel på relevant uddannet arbejdskraft, der er i samfundet.
Det beslutningsforslag, som vi her behandler, har derfor nogle noble tanker, hvad angår at få kokkeuddannelsen til at bidrage til den grønne omstilling – tanker som det faglige udvalg for gastronomuddannelsen tilsyneladende deler.
De har nemlig i forbindelse med udviklingsredegørelsen for 2023 indsendt et ønske om oprettelse af et nyt speciale til vegetarkok på erhvervsuddannelsen til gastronom.
Det er tanker, som regeringen kan se en mening i.
I hvert fald blev der som allerede nævnt afsat 2 mio. kr. på den finanslov, der netop er blevet indgået, til at understøtte, at det faglige udvalg kan fortsætte udviklingen af kokkeuddannelsen mod et mere grønt fokus.
I Moderaterne er vi enige i, at erhvervsuddannelserne spiller en central rolle i den grønne omstilling, og at vi fortløbende skal understøtte den rolle.
Den grønne omstilling kan føre til ændrede kompetencebehov, som kalder på ændringer af erhvervsuddannelserne.
Imidlertid bør de her ændringer fortrinsvis ske via de faglige udvalg, som hver erhvervsuddannelse er styret af, og børne- og undervisningsministeren kan reelt set etablere nye uddannelser uden om de faglige udvalg.
Det kræver, at det dokumenteres, at de faglige udvalg ikke løser en fornyelsesopgave i et nødvendigt omfang.
Den mulighed har, som ministeren også nævnte i sin tale, aldrig været anvendt, og det mener vi heller ikke den bør blive i dette tilfælde, særlig ikke henset til at der som nævnt allerede pågår en fornyelsesopgave relateret til at øge fokus på det grønne på kokkeuddannelsen.
Moderaterne støtter derfor ikke forslaget.
Tak for ordet.
Mattias Tesfaye (S), 2023-04-25:
Det synes jeg måske lige er at stramme den en anelse.
Jeg vil også selv sige, at jeg nu i de seneste par måneder har besøgt tre social- og sundhedsskoler, og jeg synes ikke, de var faldefærdige ruiner.
Når det drejer sig om nogle af de tekniske skoler, går jeg nogle gange lidt trist derfra.
For dem synes jeg godt nok er slidt ned til sokkeholderne.
Thomas Skriver Jensen (S), 2023-04-25:
Tak for det, formand, og tak til Alternativet for forslaget om en plantebaseret kokkeuddannelse.
I Socialdemokratiet deler vi den tanke, der ligger bag det her forslag, nemlig at vi i højere grad skal spise plantebaseret.
Vi skal måske spise mindre, men til gengæld bedre kød.
Det tror vi på er nødvendigt, hvis man vil tage klimakrisen alvorligt, og hvis vi skal lykkes med det mål, bliver det nødvendigt med viden.
Det er selvfølgelig enormt vigtigt, at fremtidens kokke er klædt ordentligt på til den opgave.
Vi er til gengæld uenige i, hvem der skal indrette kokkeuddannelsen og så i øvrigt bestemme, hvordan uddannelsen udvikler sig.
I Danmark har vi verdens bedste system, mener jeg, på vores erhvervsuddannelser, som konstant tilpasser sig udbud og efterspørgsel og i øvrigt hele tiden udvikler sig i takt med branchen.
Det er der en grund til, nemlig at arbejdsmarkedets parter er dybt involverede hele vejen igennem.
Det er efter Socialdemokratiets opfattelse langt bedre, at lønmodtagere, som hver dag skal passe deres job, er klædt på til arbejdsmarkedets krav, hvis de en dag skal have et nyt job.
Og arbejdsgivere, som skal ansætte arbejdskraft ud fra efterspørgslen til den ydelse, de sælger, bestemmer, hvad fremtidens faglærte skal kunne, også på kokkeuddannelsen.
Det sikrer, at lønmodtagernes evner passer til arbejdsmarkedets efterspørgsel, altså sagt med andre ord: at vi ikke uddanner til arbejdsløshed.
Systemet virker sådan set også i forhold til det politiske system.
Der blev jo i går efter ønske fra parterne afsat 2 mio. kr. i finanslovsaftalen for 2023, som parterne selv kan bruge til at udvikle det plantebaserede fokus på kokkeuddannelsen.
Det mener vi i Socialdemokratiet er den rigtige fremgangsmåde, når erhvervsuddannelserne skal udvikles og fremtidssikres.
Alternativet ville jo være, at politikere herinde på Christiansborg kunne skabe pseudouddannelser ud fra ideologi og ikke ud fra arbejdsmarkedets efterspørgsel, og det mener vi ikke er hensigtsmæssigt.
Det ville være den forkerte vej at gå.
Derfor støtter vi ikke det her forslag.
Anni Matthiesen (V), 2023-04-25:
Tak for det, formand, og tak til Alternativet for at sætte plantebaseret mad på dagsordenen.
Man kan faktisk godt blive lidt sulten på det her tidspunkt, når man ikke har fået aftensmad endnu, men vi må se, om der er noget plantebaseret mad i Snapstinget efterfølgende.
Jeg kan sige så meget, at for Venstre er det også rigtig vigtigt, at der er fokus på erhvervsuddannelserne.
Jeg kan sige, at jeg så sent som i går besøgte Rybners i Esbjerg, hvor jeg talte med en række unge mennesker, som jo har fokus på, hvad der er af muligheder i fremtiden.
Jeg kan også sige, at det, nogle af dem, jeg talte med, bl.a. havde beskæftiget sig med, var at skabe nogle nye former for vindmøller, hvor de havde brugt sidste uge på den del og så skulle til at gå op og forsvare deres projekter.
Jeg kan også sige, at det med det plantebaserede mad også er noget af det, som jeg har fulgt.
F.eks. ligger virksomheden Naturli' i min valgkreds, og den har jeg besøgt, bl.a. sammen med Venstres desværre nu sygemeldte formand, Jakob Ellemann Jensen, og der kunne de også fortælle om den stigende efterspørgsel efter plantebaseret mad.
Når det så er sagt, kommer vi i Venstre ikke til at støtte det her beslutningsforslag, og jeg synes egentlig også, at den tidligere ordfører sagde det på en god måde.
For det er jo netop de faglige udvalg, som består af repræsentanter for både arbejdstagere og arbejdsgivere, som styrer de her ting.
Og nu kan man jo sige, at i går blev det så også i finanslovsaftalen indskrevet, at man har afsat 2 mio. kr. til netop at understøtte det, som man har efterspurgt.
Og der mener jeg, at det så er her, vi skal holde fingrene væk og nu lade det faglige udvalg arbejde i forhold til at indrette, hvordan den her uddannelse så eventuelt skal se ud.
Jeg vil starte med at sige, at også landbruget går op i plantebaseret mad.
Så sent som for en måneds tid siden besøgte jeg bl.a. kartoffelcentralen i Brande, hvor alle kartoffelavlerne er virkelig langt fremme i forhold til netop at udvikle ting, som efterspørges, altså plantebaserede tilsætningsstoffer ud fra kartoflen, og det er bl.a. til at putte i slik osv., så også landbruget holder af plantebaseret mad.
Og så må jeg igen sige, at det jo er det faglige udvalg, der nu skal kigge på, hvordan selve den her uddannelse skal se ud, og at den kommer til at hedde vegetarkokkeuddannelse, er der ingen der siger.
Det kan jeg i hvert fald ikke afgøre.
I hvert fald har jeg respekt for, at det er det faglige udvalg, der nu skal kigge på de her ting.